Saul het van droogte vergeet, sê Agri-NK | Netwerk24
Saul het van droogte vergeet, sê Agri-NK
Nicol Jansen (links) en Henning Myburgh, onderskeidelik president en hoofbestuurder van Agri Noord-Kaap, woon die eerste provinsiale rede van dr. Zamani Saul, premier, by. Foto: Charné Kemp
Dit was aangenaam om na dr. Zamani Saul, Noord-Kaapse premier, se “ingeligte” eerste provinsiale rede te luister, net jammer dat hy oor die droogte geswyg het.
Volgens Nicol Jansen, president van Agri Noord-Kaap, is Saul ’n “opgevoede persoon wat met insig gepraat het” in sy rede Vrydag (05/07).
“Hy het ’n toespraak met min politieke beloftes gelewer waarin hy die heuningkwas tuis gelos het. Daar was min politieke opswepery en retoriek,” meen Jansen.
“Tog het die premier geswyg oor die jare lange knellende droogte wat 70% van die provinsie raak.
“Dit is noodsaaklik dat die provinsiale regering ’n droogterampverklaring doen. Ons benodig geld van die Nasionale Tesourie om die landboubedryf weer op sy voete te kry. Dit sal baie minder kos om die landboubedryf en -infrastruktuur in stand te hou as om dit van voor af te skep,” sê Jansen.
“Indien die landbousektor hulp ontvang, kan ons herstel en ons regmatige bydrae tot die bruto binnelandse produk en ekonomiese groei lewer.
“Ons in landboukringe wil graag met die premier saamwerk. Die volle potensiaal van landbou moet ontgin word sodat welvaart vir almal geskep kan word.”
Jansen sê dit was duidelik dat pres. Cyril Ramaphosa se geesdrif oor ’n nuwe, moderne stad vir Saul, wat oor ’n moderne Noord-Kaap in sy toespraak gepraat het, aangesteek het.
“Saul het gesê digitale diens­te en breëbandinternettoegang moet vir almal beskikbaar wees. Tog, in die land se grootste provinsie, moet landelike gebiede benewens ontoereikende landlyntoegang met onvoldoende selfoonontvangs sukkel. Die 4G-selfoondienste is net in stede beskikbaar, en nie op die platteland nie.”
Volgens Jansen is dit verblydend dat die premier ’n selfoon-app in diens wil stel waarop mense kan sien waar die naaste ambulans is. Tog meen hy dat die grondpaaie in die provinsie dringend aandag kort.
“Ons sal van ’n selfoontoepassing hou waar ons kan sien waar die naaste padskraper is.
“Die premier wil mense oplei en werk skep. Hy kan gerus geld in die opleiding van padskraper-operateurs en padingenieurs belê.”